## Innovació selecciona cinc projectes finalistes per a detectar vivendes turístiques no registrades

*** La ferramenta guanyadora eixirà d’entre les presentades per CETaqua, ITE, Lynx View, Lucentia Lab-One Million Bot i SCOLAB Software Colaborativo
* Un jurat d’especialistes en innovació i turisme donarà a conéixer dijous la solució vencedora en el marc de la jornada CV+i Tourism Day**

La Conselleria d’Innovació, Indústria, Comerç i Turisme, que dirigix Nuria Montes, ha seleccionat ja les cinc propostes finalistes en la convocatòria oberta per a desenrotllar una ferramenta tecnològica que permeta identificar l’oferta de vivendes turístiques sense registrar.

La solució guanyadora en este repte, dirigit a l’ecosistema innovador, es donarà a conéixer durant el transcurs del CV+i Tourism Day, que tindrà lloc dijous que ve a Benidorm. La jornada, organitzada per la Xarxa d’Universitats Valencianes per al Foment de la I+D+i, amb suport de la Generalitat, reunirà representants de l’empresariat, les administracions local i autonòmica, així com persones expertes en tecnologia, per a debatre sobre el futur del turisme i la transformació digital d’este sector.

El projecte vencedor eixirà d’entre les propostes presentades per CETaqua Comunitat Valenciana, l’Institut Tecnològic de l’Energia (ITE), Lynx View, el tàndem Lucentia Lab-One Million Bot i SCOLAB Software Colaborativo.

Les cinc entitats finalistes han superat un exhaustiu procés de selecció en el qual han destacat per combinar tecnologies avançades com la intel·ligència artificial, el *big data* i l’automatització per a resoldre este desafiament, impulsat per les direccions generals d’Innovació i Turisme en el marc del projecte europeu Tech FabLab.

Integrada en una xarxa nacional d’investigació amb més de 15 anys de trajectòria, CETaqua Comunitat Valenciana ha aplicat el seu coneixement entorn de la gestió intel·ligent de l’aigua per a elaborar una proposta tecnològica amb un marcat enfocament en la sostenibilitat. En la mateixa línia, la proposta de l’ITE també es basa en els seus més de 20 anys d’experiència en el camp de l’eficiència energètica per a formular un instrument capaç de controlar el parc de vivendes turístiques.

La captura i el processament de dades massives és el pilar de la proposta de la *start-up* alacantina Lynx View, especialitzada en l’anàlisi visual de dades a gran escala mitjançant intel·ligència artificial (IA). Precisament esta tecnologia constituïx el denominador comú de la proposta de Lucentia Lab i One Millon Bot, que plantegen una plataforma basada en bots intel·ligents que facilita la recollida de dades en temps real i oferix una experiència personalitzada a usuaris i autoritats.

Finalment, la valenciana SCOLAB Software Colaborativo empra tècniques avançades d’anàlisis de dades per a identificar patrons en les vivendes no registrades, i fa valdre així la seua experiència en el desenrotllament de plataformes col·laboratives per a la gestió de dades massives i l’automatització de processos.

El jurat, compost per representants de la Generalitat i persones expertes del sector de la innovació i el turisme, avaluarà durant la vesprada de dijous les cinc ferramentes tecnològiques en funció del seu impacte, viabilitat i capacitat per a generar un canvi real en la gestió del turisme a la Comunitat Valenciana. Està previst que el guanyador s’anuncie a partir de les 17.00 hores.

**Trobada d’innovació en turisme**

La presentació de les propostes i la posterior deliberació del jurat s’emmarca en el CV+i Tourism Day, la primera trobada d’investigació, innovació i emprenedoria en turisme de la Comunitat Valenciana.

L’esdeveniment reunirà ponents i empreses entorn de debats rellevants del sector com ara la desestacionalització, la sostenibilitat, l’ús de la intel·ligència artificial, els nous perfils professionals o l’auge del turisme de salut, nutrició i esport, i del vinculat al patrimoni i la gastronomia, entre altres.

La consellera d’Innovació, Indústria, Comerç i Turisme, Nuria Montes, i el president de la Diputació d’Alacant i alcalde de Benidorm, Toni Pérez, participaran en este acte, que comptarà amb una àmplia representació del sector i dels grups d’investigació i les empreses que estan desenrotllant projectes d’innovació amb aplicació en la indústria turística.

Fecha: 14/10/2024